Hammer var i 1853 blevet gift med Juliette Quintilia Friedenburg, der overlevede ham. I 1862 besøgte han verdensudstillingen i London, 1871-72 var han, med Det anckerske Legat, i Italien, som han flere gange besøgte, da han var en ivrig samler af oldsager, navnlig græske lerlamper. Han studerede sig så alvorlig ind i denne særlige kunstart, at han i 1887 kunne udgive et fortjenstligt værk: "Om de antike Lerlamper". Han var endnu en kraftig mand, da en lungebetændelse bortrev ham på Kommunehospitalet 9. maj 1889. Han forenede en fri og naturlig formgivning med en kraftig og harmonisk farve og opnåede i sine større billeder en rig og stemningsfuld dekorativ virkning.